Božo Petrov, predsjednik Mosta, je gostujući u Dnevniku Nove TV rekao da mu je žao što je Slaven Dobrović lažno optužio Zdravka Marića. Objasnio je zašto inzistira na saborskom istražnom povjerenstvu za Agrokor te što misli o vjerojatnosti da se raspišu prijevremeni parlamentarni izbori.

Da li vam je zastupnik Slaven Dobrović sa svojom lažnom optužbom ministra Zdravka Marića zabio politički autogol u priči o Agrokoru?

Da je ugodno, nije i... meni je žao. Slaven Dobrović se pokazao kao čovjek u trenutku kada je uvidio da je pogriješio jer je ministricu Dalić zamijenio s ministrom Marićem. On se ispričao, ali žao mi je da se taj mali detalj, bez obzira koliko je sad napuhan u medijima, pokušava prebaciti na sve ono što se događalo.

Može biti mali, ali optužiti nekoga...

Slažem se, Slaven Dobrović se zbog toga ispričao.

Postavlja se pitanje za ubuduće hoće li ljudi moći vjerovati vašim porukama nakon ovoga što vam je zastupnik Dobrović napravio? Jeste svjesni toga?

Mi jesmo svjesni toga, ali se nadam da će se građani prisjetiti zadnjih godinu i pol dana djelovanja Mosta i da mi zaista nismo nikada, evo do sada, napravili neku lošu stvar ili da smo pokušali lažno nekoga osuditi.

Što biste vi htjeli postići s istražnim povjerenstvom o Agrokoru? Što biste tamo dobili, osim što bi se politički saslušavali vjerojatno Ivica Todorić, bivši guverneri, ministri financija?

Treba se steći uvid u cijeli kontekst priče o tome kako je nastao Agrokor, koje su institucije pomagale da se dogodi slom Agrokora koji se dogodio prije dva mjeseca. Treba se vidjeti koje su odluke bile da se na kraju ovo dogodi. To ne ulazi u bilo koju kaznenu odgovornost kojom se bavi DORH, ali mislim da su svi građani zaslužili vidjeti i ustanoviti na koji se način odvijala priča, kako je Agrokor nastao i koje su institucije u tome sudjelovale.

Imam dojam da se vi u Mostu nećete primiriti dok Ivicu Todorića ne privedete pred lice javnosti ili povjerenstva ili dok ne završi u Gajevoj?

Što se nas tiče Ivica Todorić je jednak kao i svaki drugi građanin Republike Hrvatske. Problem je nekih drugih stranaka što ipak stvaraju kaste.

Kojih drugih stranaka?

Pa evo, mogu reći za HDZ jer ne vidim razlog zbog čega se sada bune i ne žele napraviti istražno povjerenstvo. Zbog čega je tako snažno odjeknula kaznena prijava, odnosno prijava za Ivice Todorića? Ako je netko napravio nešto loše, onda za to mora odgovarati.

Godinu i pol ste bili dio vlasti. Sad čujemo da Martina Dalić na Badnjak prošle godine priča ono što su svi znali u poslovnom svijetu, a to je da Agrokor ne vrši neplaćanja. Kada ste vi prvi put čuli za probleme u Agrokoru?

Službeno?

Pa pitam vas kada ste, kao potpredsjednik Vlade, prvi put čuli da u Agrokoru postoje neki problemi?

Namjerno sam pitao da li službeno jer kada sam čuo od drugih ljudi koji su radili ili surađivali s Agrokorom, tipa malih poljoprivrednika do dobavljača, čuo sam prije godinu i nešto dana i tada sam u dva navrata i pitao ministra financija Zdravka Marića da li se nešto događa. Dobio sam odgovor da je sve u redu. A službeno tek nakon siječnja kad sam uporno mjesec dana otvoriti temu u Vladi.

A da li ste vi, kao dio vlasti, mogli išta napraviti u tom slučaju?

Pa evo, pokušao sam napraviti i na kraju uspio otvoriti temu Agrokora nakon što mjesec dana drugi predstavnici Vlade to nisu htjeli niti čuti.

Razgovarali ste i s premijerom i s Todorićem?

U tom trenutku sam razgovarao sa svim predstavnicima Vlade uključujući i predsjednika Vlade.

I koji je bio odgovor, da je sve u redu?

Da je sve u redu i da malo ja to preuveličavam. Ali sam na kraju srećom uspio na određeni način otvoriti temu u trenutku kada smo po prvi put dobili izvješća iz Agrokora, kada se sastavio neovisni financijski tim i kad su pregledali onda su shvatili koja je dramatičnost situacije i koliko brzo treba djelovati.

Kada je usvojen lex Agrokor bili ste dio vlasti. Biste li i danas digli ruku za taj zakon?

Lex Agrokor je u tom trenutku spriječio stečaj i masovna otpuštanja ljudi. Sve ono što se događa nakon lex Agrokora nije nešto što smo se bili dogovarali, nije scenarij po kojem se trebalo odvijati. Govorim o roll up modelu gdje vi jamčite da ćete onim kreditorima koji vam sad daju sto milijuna eura, vratiti i tih sto milijuna i još sto milijuna starog duga. A to je, zapravo, novo jako zaduživanje Agrokora.

Potpredsjednica Vlade Martina Dalić nedavno mi je rekla kako je sigurna da porezni obveznici neće vratiti ovih milijardu eura kredita koje dogodine dolaze na naplatu. Vjerujete li vi u to?

Nakon roll up modela i ovoga što danas rade – ne.

Znači, mislite da mi, porezni obveznici praktički možemo otpisati i HBOR-ov kredit od 50 milijuna kuna i da ćemo platiti ovih milijardu?

Meni je žalosno što se na samoj snimci HBOR-a vidi da su i ministrica Dalić i ministar financija imali podatke o onome što se događa u Agrokoru, iako su o tome šutjeli, i budući da su stručni jako dobro su mogli predvidjeti što se događa, nisu na to reagirali. Zato bi se sve ove izjave trebale uzeti s jakom rezervom.

Imam osjećaj da se nikako niste snašli u oporbi, da se malo gubite u tom populizmu, a to pokazuje i rejting koji pada vašoj stranci?

Ne mislim da rejting pada zbog populizma ili zbog toga što ne radimo.

A zbog čega vam onda rejting pada?

Meni je jako bitno da radimo na onome zbog čega smo ušli u politiku. I to je danas pokazao Ovršni zakon. Mi smo zaista pomogli ljudima. Ono što se događa u ovom trenutku i što građani, po meni, ne mogu razumjeti – njima je vrlo veliki problem nestabilnost koja se događa...

Stojite li i dalje kod izjave da ste spremni, ako treba, da i ne postojite nakon sljedećih izbora, a da učinite nešto za državu?

Točno. Danas smo upravo to uspjeli s Ovršnim zakonom.

Ali kod svega ostalog se malo gubite?

Pogledajte samo smjernice Mosta, zbog čega smo uopće krenuli u političku borbu prije četiri godine. Danas je Ovršni zakon pokazao, a to je jedna od stvari koje smo krenuli u 10. mjesecu, da smo zaista napravili dobru stvar. Volio bih da su danas i HDZ i SDP podržali i dodatne promjene koje smo tražili da se podrže, čime bi se pomoglo svima koji imaju problema s ovrhama. A to je ono za što se moramo boriti. Oni će nominalno govoriti da je jako bitno zaustaviti egzodus mladih i onih koji danas imaju problema u Hrvatskoj, s odlaskom van. Nažalost, oni samo stoje na riječima.

Hoće li, po vama, Agrokor na kraju biti spašen ili ćemo gledati jedan veliki stečaj ili predstečajnu nagodbu Agrokora?

Ako nastave s procesom kako su krenuli zadnjih mjesec dana, onda ćemo imati velikih problema.

To u prijevodu znači...?

To ćemo vidjeti. Po meni su veliki problemi stečaj Agrokora, ali se nadam da do toga neće doći. Trebali bi uzeti u obzir sve ono što im poručuje oporba.

Očekujete li na jesen nove izbore ili kad padne proračun?

Ne vjerujem da će doći do nekih posebnih izbora jer je Andrej Plenković pokazao kako se rekonstruira nova većina, pa onda imate i Tomislava Sauchu i Milorada Batinića i Blaženka Lackovića...

Dobro, nemojte biti zavidni. Ide mu to.

Nismo zavidni na bilo kakav način. Samo govorim da to, po nama, nije model kako bi se trebala odvijati hrvatska politika.

Hoće li onda, po vama, ove godine biti izbora ili ne?

Ne.

Do kraja će odraditi mandat?

Bit će u trenutku ako Andrej Plenković procijeni da mu je to potrebno. Na stranu ono što mi smatramo da bi trebalo biti pošteno. Pošteno bi bilo da su se raspisali novi izbori.